**INTÉZMÉNYI BESZÁMOLÓ**

A Zalaszentgróti napközi otthonos óvoda és egységes óvoda-bölcsőde szakmai és működési tevékenysége

2019.

OM 037 364

|  |  |  |
| --- | --- | --- |
| készítette | Molnár Szilveszterné intézményvezető | 2020.05. 13. |

**TARTALOM**

1. MŰKÖDÉSI FELTÉTELEK

1.1. Személyi feltételek

1.1.1. Óvodapedagógusok

1.1.2. Nevelőmunkát segítő munkatársak

1.1.3. Az alkalmazotti közösség fejlesztése

1.2. Tárgyi feltételek

2. SZAKMAI MUNKA

2.1. A nevelési év kiemelt feladatainak megvalósítása

2.1.2. Óvodai feladatok

2.2. Nevelői értekezletek, munkatársi megbeszélések

2.2.1. Nevelői értekezletek

2.2.2. Munkatársi megbeszélések

2.3. A minőségi munka erősítése

2.4. Ünnepek, rendezvények

3. A VEZETÉS FELADATAI

3.1. Belső pedagógiai ellenőrzés

3.1.1. Óvodavezetői ellenőrzések

3.2. Tanügy-igazgatás

3.3. Munkaügy

3.4. Jogszerű működés

3.5. Gazdálkodás

3.5.1. Az önkormányzati vagyonnal való gazdálkodás

3.5.2. Az intézményi szakmai, gazdálkodási célok és eredmények

3.5.3. Pályázati pénzek felhasználása

4. GYERMEKVÉDELEM

5. KAPCSOLATOK

6. ÖSSZEGZÉS

MELLÉKLETEK:

1. A környezeti munkaközösség 2019-es beszámolója
2. Az anyanyelvi munkaközösség 2019-es beszámolója
3. A minőségbiztosítási BECS munkaközösség 2019-es beszámolója
4. Gyermekvédelmi felelős 2019-es beszámolója
5. Bölcsődei csoport 2019-es éves beszámolója
6. Mesterpedagógus program beszámolója (2018. szeptember-2019-es időszakról)
7. Statisztikai mutatók (2019. október 1.)
8. Vezetői ellenőrzési terv (2019-20.)

**1. MŰKÖDÉSI FELTÉTELEK**

A 2019-es beszámolási időszak két nevelési évet érint, a 2018/19-es nevelési év 8 hónapját (januártól augusztusig) és a 2019/20-as nevelési év 4 hónapját (szeptembertől decemberig). A beszámoló mindkét nevelési évre vonatkozóan tartalmaz adatokat.

Az óvodai munkánkat a **2011**. **évi CXC**. **törvény** a nemzeti köznevelésről, annak végrehajtási rendeletei, a 2013-ban kiadott **Óvodai nevelés országos alapprogramja** (a továbbiakban: Alapprogram)  **20/2012. EMMI rendelet** és a **fenntartó önkormányzat** rendeletei határozzák meg.

A bölcsődei telephely a gyermekek védelméről és gyámügyi igazgatásról szóló 1997. évi XXXI. törvényalapján működik, a személyes gondoskodás keretein belül, a gyermekjóléti alapellátás rendszerében kell biztosítani 20 hetes kortól 3, illetve 4 éves korig, sajátos nevelési igényű gyermekek esetében 5, illetve 6 éves korig a **kisgyermekek napközbeni ellátásá**t –nevelését, gondozását, felügyeletét, étkeztetését -, bölcsődei alapellátás formájában. Bölcsődénk térségi, ellátási körzete Zalaszentgrót Város és vonzáskörzete. A nevelés-gondozása 2 csoportban történik. A bölcsőde saját szakmai programja alapján, szakmailag önállóan működik.

**1.1. Személyi feltételek**

Az intézményben foglalkoztatott közalkalmazottakról egységesen elmondható, hogy mindenki a munkakörének megfelelő, törvény által előírt szakképzettséggel rendelkezik. Munkáját a törvényeknek, belső szabályzatoknak, munkaköri leírásuknak megfelelően végzik.

A 2019 évben az alábbi engedélyezett felosztás szerint alakult a létszámunk:

1 fő intézményvezető

1 fő intézményvezető-helyettes

13 fő óvodapedagógus

7 fő óvodai dajka

2 fő szakképzett kisgyermek nevelő (2019.09.01-től 4 fő)

1 fő bölcsődei dajka

2 fő pedagógiai asszisztens

1 fő óvodatitkár

Összesen: 28 fő (2019.09.01-től 30 fő)

Főiskolát végzett, szakvizsgázott pedagógus 3 fő, főiskolai diplomával rendelkező 7 fő, középfokú óvodapedagógus képesítéssel rendelkező alkalmazott 3 fő.

Az intézmény vezetője Molnár Szilveszterné irodája a Batthyányi úti székhelyen található, az intézmény vezető-helyettese Tóthné Bajczik Zsuzsanna, aki az Ady utcai telephelyen végzi munkáját. A 2019. június hónapban a fenntartó önkormányzat meghirdette az óvodavezetői állást, amelyet sikeresen pályáztatás és lebonyolítás után újabb 5 évre nyert Molnár Szilveszterné

***1.1.1. Óvodapedagógusok***

A 2019-ben 2 fő óvodapedagógus vonult nyugdíjba. A 2019 januárjától megüresedett álláshelyeinket hirdettük, 2019 szeptemberétől és október végétől tudtuk betölteni.

Nevelőtestületünk jó közösséget alkot. Nyitott, befogadó, megújulásra kész testület. A pedagógusok megfelelő gyakorlattal rendelkeznek, nevelőmunkájukat a segítő, elfogadó, támogató attitűd jellemzi.

A csoportokban folyó munkát a folyamatos együttműködés jellemzi, a gyermekek mindenekfelett álló érdeke érvényesül, befogadó, elfogadó attitűddel.

***1.1.2. Nevelőmunkát segítő munkatársak***

A nevelő munkát segítő munkatársaink a dajkák, a pedagógiai asszisztensek, kisgyermeknevelők, óvodatitkár.

7 fő óvodai dajka

2 fő pedagógiai asszisztens

1 fő óvodatitkár



Összesen: 10 fő

A dajkák esetében nyugdíjazás miatt nem történt személyi változás. A pedagógiai asszisztensek személyében a 2018 szeptemberétől változás történt: a megüresedett állást belső pályáztatás útján töltöttük be.

A nevelőmunkát segítő munkatársaink összeszokott közösséget alkotnak, befogadták az újonnan érkezőket. Elfogadják a közösen kialakított értékrendünket, jól képviselik azokat, a szerint dolgoznak. Ismerik, látják szerepüket a nevelőmunka folyamatában. Megbízható, gyermekszerető tagjai közösségünknek. A 2018-as nyári karbantartási, felújítási munkálatok kapcsán is lelkiismeretesen végezték el feladatukat.

A 2018-ban is biztosított volt a műszaki dolgozó jelenléte az óvodában, aki a GESZ és az intézmény közös alkalmazottja, munkája továbbra is szükséges a napi karbantartási munkák elvégzéséhez, valamint a fűtés, meleg víz biztosítása, a nagy udvar karbantartása, ősszel avargyűjtés, télen hó eltakarítás céljából.

***1.1.3. Bölcsődei alkalmazottak***

Első lépésként 2018.szeptember 1-től egy vegyes életkorú bölcsődei csoport kialakítását határozta el a fenntartó Önkormányzat a Batthyány utcai székhelyen ideiglenesen kialakítani, az Ady utcai épület bölcsődei csoport kialakításáig. Második lépésben 2019.szeptember 1-től egy bölcsődei intézményegység: két bölcsődei csoport, nyitotta meg kapuit

2 fő szakképzett kisgyermeknevelő (2019.09.01-től 4 fő)

1 fő bölcsődei dajka



Összesen: 3 fő (2019.09.01-től 5 fő)

***1.1.4. Az alkalmazotti közösség fejlesztése***

A 2019. szeptember 1-től intézmény átszervezés, bölcsődei csoport kialakítása miatt vált szükségessé a Szervezeti Működési Szabályzat átdolgozása. A bölcsődei intézményegység kapcsolatrendszerét, helyét, kereteit, működési szabályait dolgoztuk át. Megalkottuk a bölcsőde Szakmai Programját, amely meghatározza a bölcsődei nevelés alapfeladatait. Az óvodai egységben továbbra is a helyi Pedagógiai Programunkban meghatároztuk meg az óvodapedagógusok, nevelőmunkát segítők feladatait. A kapcsolattartás rendszerét, formáit és gyakoriságát.

Hangsúlyt helyeztünk a szemléletalakításra – a pedagógus életpálya és a tanfelügyeleti ellenőrzések miatt az önértékelések jelentősége megnövekedett. Tanulunk egymástól, támogatjuk, motiváljuk egymást az előre haladásban.

Az átdolgozott szabályzatok megfelelő, jogszabályokat követő frissítései beváltották a hozzájuk fűzött reményeket, megfelelő keretet adnak a mindennapi munkához.

A folyamatos nyugdíjazások miatt fontosnak éreztem a csapatépítést, szervezetfejlesztést, ezért készítettem el saját mesterpedagógus pályázatomat, melyet azóta is folyamatosan működtetek. Szervezetfejlesztés keretében folyamatosan erősítem a dolgozók közötti formális és informális kapcsolatokat, kötődés kialakítását egymáshoz, munkacsoporthoz és az intézményhez.

Ezt a mesterprogramot indítottuk el 2017 őszétől, a 2019-es év a tevékenykedés szakasza volt, amelyben a kollégák közreműködnek. Januárban terv szerint elkezdtük **az első jógyakorlat** gyűjteményünk összeállítását. Összegyűjtöttük a csoportos szülői értekezletek forgatókönyveit, egymás ötleteit megismerhettük! A **másik jógyakorlat** összeállításunk egy saját iskola-előkészítő program volt. Kidolgozunk egy, a helyi pedagógiai programunkhoz illeszkedő, általunk megfelelőnek tartott foglalkoztató könyvet, amelyet 2019 szeptemberétől használnak a nagycsoportokban.

A csapatépítő tréningek keretében töltődünk, közös programokat szervezünk. Bátorítjuk a minősítésre jelentkezőket. A mesterprogram előrehaladásáról készített beszámoló a mellékletben megtalálható.

**1.2. Tárgyi feltételek**

A **két óvoda épülete** a rendszeres karbantartásoknak köszönhetően viszonylag jó állapotban van.

„Bölcsőde kialakítása és óvoda felújítása Zalaszentgróton” című, TOP-1.4.1-15-ZA1-2016-00028 azonosító számú projekt keretében elkezdődtek a munkálatok 2019 év elején, amely elindításra készen lett 2019. szeptemberre. Ebben nagy szerepe volt a dolgozók munkájának. A 2019-es karbantartási erőforrásainkat a bölcsődei rész elkészülte mellé állítottuk.

A csoportszobák, mosdók, öltözők, konyhai helységek meszelését továbbra is rendszeresen el kell végezni. A vízvezeték-szerelvények folyamatos karbantartásra szorulnak.

Az **óvoda csoportszobáinak** tárgyi feltételei jónak mondhatók, de folyamatos cserére mindig törekedni kell az amortizáció miatt. A szakmai munkához szükséges eszközeink (bábok, hangszerek, sportszerek, foglalkozáshoz használt fejlesztő eszközök) állományát is szükséges folyamatosan pótolni, az elhasználódottakat cserélni fontos.

Eszközöket is pótoltunk: poharak, tányérok, konyhai tálaló edények kerültek beszerzésre.

Az ételszállító lift karbantartását, rendszeres ellenőrzését a LIFT GENERÁL Ipari és Kereskedelmi Kft. Zalaegerszeg karbantartási szerződésével végzi.

Az **óvodák udvarát is szerettük volna megújítani** az alapítvány által vásárolt mászókákkal, de ezt az építési munkálatok utánra halasztottuk.

Az „Ép testben ép lélek” – gyermekekért alapítványunk is nagyban támogatja az óvodánk eszközparkjának fejlesztését. A 2019-es évben csökkent a felajánlott adó 1%-ból származó bevételünk, melyet az adózási szabályok megváltozása indokolja. Jelentős a szülők által biztosított támogatás is papír, gyümölcs, egyéb eszközök formájában. Nagy sikerrel zárult 2019-ben is a Szülői Munkaközösség által szervezett Adventi jótékonysági vásár.

A 2019-es költségvetésünket odafigyeléssel, a takarékosság maximális betartása mellett használtuk fel, így semmilyen fennakadás nem zavarta munkánkat.

**2. SZAKMAI MUNKA**

**2.1. A nevelési év kiemelt feladatainak megvalósítása**

***2.1.2. Óvodai feladatok***

A 2015-ben átdolgozott Pedagógiai Programunk szerint folyt a szakmai munka a 2019-es évben is.

A Pedagógiai Program kulcskompetenciái: Anyanyelvi-kommunikációs nevelés, külső világ megismerésére nevelés, hagyományok megismerésére és megőrzésére. Fontos helyet foglal el Programunkban a játékosság és a komplex megismerésre törekvés.

A Pedagógiai Program megvalósításának mikéntjét az éves munkaterv, az abban található munkaközösségi tervek, éves hálóterv és a csoportnaplókban található éves munkatervek közösen tartalmazzák. Az intézmény 2019/2020-as nevelési évre szóló hálóterve tükrözi egész éves munkánk sokszínűségét, változatosságát, ez adja a keretet a csoportok, munkaközösségek munkájához.

A 2017 szeptembere óta új formátumú **csoportnaplókat** alkalmaztuk a 2019-as évben is. Ezt a nevelőtestület tagjai közösen dolgozták ki. Szükséges volt a központilag kiadott formanyomtatvány saját arculatunkra szabása, jobb használhatósága szempontjából. Az óvodai nyomtatványok, dokumentumokhoz hasonló megjelenéssel készítettük el a bölcsődei telephelyre előírt nyomtatványainkat is.

Óvodáskor végére célunk, hogy lehetőleg valamennyi gyermekünk elérje az iskolába lépéshez szükséges fejlettséget. Kidolgoztunk 2019-ben egy, a helyi pedagógiai programunkhoz illeszkedő, általunk megfelelőnek tartott foglalkoztató könyv elkészítését. Teameket alakítottunk ki, elosztottuk a feldolgozásra szánt témákat, elkészítési határidőket szabtunk. Programunknak a „Kiskobak” nevet a 2019. áprilisi nevelés nélküli munkanap keretében szavaztuk meg. A végső összeállítás, grafikai szerkesztésben segítségemre volt a nyár folyamán egy pedagógus munkatárs és az óvodatitkár. Így 2019. szeptember második hetétől elindítottuk a nagycsoportokban az iskola-előkészítő **Kiskobak programot**.

A szülők, óvónők fogadóóra keretében rendszeresen meg tudják beszélni a gyermekek fejlődését, kitűzött fejlesztési terv alapján igyekszünk a gyermekek egyénre szabott fejlesztését megvalósítani. A szülői igények figyelembevételével a csoportok szervezése korcsoportonként történik. 2019-ben 2 bölcsődei csoportunkon kívül 2 kis-, 2 kis-középső, 2 nagy-középső és 1 nagy csoportot indítottunk. A csoportokban korosztályokhoz igazodva folyt a foglakozások szervezése kötetlen vagy kötött formában. A kicsiknek kezdeményezés, tehát önkéntes részvétel alapján rövidebb időtartamban, középső és nagycsoportokban kötelező jelleggel, nagycsoport végére maximum 35 percben.

Az iskolaérettségi vizsgálatok rendszerében 2020. januártól változások léptek életbe. De a 2019-es évben még a hagyományos rendszer alapján végeztük az iskola-érettségi vizsgálatokat. Minden gyermek esetében a csoportban dolgozó óvodapedagógusok végezték el, előre elkészített, mindenki által ismert, elfogadott teszt alapján. Azon gyermekek esetében, ahol problémát észleltünk, vagy véleménykülönbözőség állt fenn, továbbra is lehetőségük volt **iskola-érettségi vizsgálat** kérésére a Keszthelyi Szakszolgálatnál, 2 fő gyermek esetében éltünk ezzel a lehetőséggel.

Minden iskolába menő tanköteles korú gyermeknél kötelező az iskolaérettségi vizsgálat, melyet dokumentáltunk, s eredményét rögzítettük a gyermek fejlettségét regisztráló anyagban, minden csoportban **Patyi Zoltánné Óvodás gyermekek fejlődésének nyomon követőjét** használjuk.

**2.2. Nevelői értekezletek, munkatársi megbeszélések**

***2.2.1. Nevelői értekezletek***

Mivel ez minden évben így van, régóta úgy alakítjuk az összes dolgozó munkarendjét, hogy szerdai napon mindenki un. egész napos, így ezek a napok lehetőséget adnak arra, hogy ha szükséges szinte minden héten tudjunk összeülni és a fontos dolgokat megbeszélni.

Az éves munkatervünknek megfelelően tartottuk meg nevelőtestületi értekezleteinket.

**2019 tavaszán,** nevelőtestületi értekezleten terveztük meg a 2019-es Szakmai Nap április 11-én került megrendezésre. Ez évben a szakmai napunk témájával kapcsolódtunk Népi Hang-színek Laposa Julcsival három alkalomból álló élmény koncertekhez, így meghívott előadónk Laposa Julcsi zenei mediátor volt. A 2019-es nyílt napot, gyereknapot, év végi kirándulásokat szokásainkhoz híven megtartottuk, sajnos az OVI- Tárlatot az Ady utcai óvoda bővítése, bölcsőde kialakítása miatt nem tudtuk megszervezni. Az építkezés csoportok kiköltözésével, csoportösszevonásokkal járt, szükség volt minden cselekvő kézre.

**2019 júniusában** került sor a 2018/19-es nevelési évzáró nevelési értekezletére, amelyen beszámoltak a munkaközösségek vezetői és a gyerekvédelmi felelős.

Elfogadtuk a nyári szabadságolási tervünket.

A **2019-es nevelési évnyitón** elfogadtuk a 2019/20-as hálótervünket és a vezetői munkatervet, munkaközösségek terveit. Az elkészült, új Ady utcai bölcsőde és óvoda átadására 2019 szeptemberében került sor. Örömmel vettük birtokba az új létesítményt.

***2.2.2. Munkatársi megbeszélések***

Természetesen az alkalmazotti értekezleteket, csak 5 órakor, vagy azt követően tudjuk megtartani, mert csak akkor nyílik lehetőség arra, hogy mindenki részt tudjon venni rajta. Évente két alkalommal kerül rá sor, a dolgozók tájékoztatásán, véleménycseréken túl ekkor zajlik a munkavédelmi-, balesetvédelmi oktatás is.

**2.3. A minőségi munka erősítése**

Az intézményben folyó szakmai munka segítését, támogatást szolgálják a nevelőtestület döntése alapján megválasztott szakmai munkaközösségek, melyek az óvoda nevelési területeihez kapcsolódnak. Az intézményben 2019-ben működő munkaközösségek:

Zöld óvoda környezeti munkaközösség célja:

- A zöld óvoda címmel kapcsolatos feladatok fenntartásának biztosítása, a kitűzött feladatok megvalósításának koordinálása.

- A környezettudatos életmód, a környezetért felelős életvitel erősítése a jeles napokhoz kapcsolódó programjainkkal, tevékenységekkel.

- A környezettudatos nevelés megvalósítása, fenntartása az óvodán belül, illetve a családok környezettudatos szemléletének folyamatos formálása

- Élő és élettelen természet szeretetének és megóvásának elsajátíttatása

- A körülöttünk lévő környezet megismerése, védelme, értékeinek felfedezése

Tagjai:Albertné F. Zsanett vezető, Jungné Nyirő Andrea, Fölföldi Carmen, Erdős Béláné Farkasné Baksa Mária

Anyanyelvi-fejlesztő munkaközösség célja:

- Az anyanyelv megszerettetése, fejlesztése, gondolataik, érzéseik, vágyaik, szabad kifejezése, megszerzett anyanyelvi képességeik, nyelvi kifejezőkészségük segítségével.

- Anyanyelvi kiadványok, pályázatok figyelemmel kísérése

- a gyermek életkorának, egyéni fejlettségének megfelelő irodalmi érték és élménynyújtás (bábjáték, mesemondó verseny… stb.)

- A gyermekek egyéni képességeinek feltérképezése, BTMN és SNI korai felismerése, megfelelő szakemberhez irányítás.

- Felülvizsgálatok, iskola-érettségi vizsgálatok koordinálása, dokumentáció összekészítésének segítése, szakvélemények értelmezése

- Folyamatos kapcsolattartás a Pedagógiai szakszolgálat munkatársaival, koordinálás.

Tagjai:Tóth Attiláné vezető, Simon Ildikó, Baracskai Márta, Illés Károlyné, Hegedüs Andrásné

Minőségfejlesztés- ÖCS munkaközösség célja:

-A pedagógus életpálya bevezetésével felmerülő kérdések segítése,

-A tanfelügyeleti ellenőrzési folyamatok könnyítése

- Az intézményeinkben folyó pedagógiai-szakmai munka értékelése, intézményi önértékelés

- A külső és belső kapcsolataink elégedettségi vizsgálata.

Tagjai: Husz Ferencé vezető, Huszné Stankovics Erika, Molnár Szilveszterné, Tóthné Bajczik Zsuzsanna, Kövér Nóra

A munkaközösségek éves munkatervet készítenek, és azok alapján végzik feladataikat. A munkaközösségek éves munkájukról írásbeli értékelést készítenek a nevelési év végén. A 2019-es nevelési év végi beszámolók a mellékletben találhatóak.

A pedagógus életpálya bevezetésével a 2019. februárban és májusban, óvodánkban újabb sikeres minősítési eljárások zajlottak, ami 2 fő óvodapedagógust érintett.

**Pedagógusok életpálya szerinti besorolása 2019.**

|  |  |  |  |  |
| --- | --- | --- | --- | --- |
|  | **Gyakornok** | **Pedagógus I.** | **Pedagógus II.** | **Mesterpedagógus** |
| **Batthyányi úti** | 1 | 4 | 3 | 1 |
| **Ady úti** | 0 | 3 | 3 | 0 |
| **Összes** | 1 | 7 | 6 | 1 |

Lebonyolítottuk 2019. novemberben a szükséges önértékelési feladatainkat, a pedagógus tanfelügyelethez kapcsolódva.

A 2019-es évben a Minőségfejlesztés- ÖCS munkaközösség munkaterve minőségbiztosításos feladatokat tartalmazott. Célunk volt az intézmény felkészítése a tanfelügyeleti ellenőrzésekre.

**2.4. Ünnepek, rendezvények**

A mindennapi nevelőmunka, óvodai élet tevékenységformáinak témáit a népszokásőrző jeles napokhoz és a világnapokhoz igazítottuk. Nagyon fontos, hogy az óvónő ebből mennyit vesz át, amivel a gyermek érzelmein át a közösséghez tartozás életérzését kívánja alapozni. Az óvodai élet rendezvényei, ünnepei 2019-ben a következők voltak:

|  |  |  |
| --- | --- | --- |
| ***Időpont*** | ***Rendezvény*** | ***Felelős*** |
| **január** |  |  |
| **február** | Farsang | minden óvodai csoport |
| Télkergető- Húshagyó kedd  Közös nyílt rendezvény | Zöld óvoda munkaközösség |
| MESEMONDÓ VERSENY  helyi és térségi | Anyanyelvi-fejlesztő munkaközösség + Intézményvezető |
| **március** | Március 15. –i ünnepélyek | Csoportban dolgozó óvodapedagógusok |
| Víz világnapja | Csoportban dolgozó óvodapedagógusok |
| Húsvét –csoportszintű megünneplése | Csoportban dolgozó óvodapedagógusok |
| **április** | Szakmai Nap Laposi Julcsi zenei mediátorral | Intézményvezető és helyettese |
| **május** | Gyereknap | Anyanyelvi-fejlesztő munkaközösség |
| Madarak- Fák napi kirándulás  Veszprém | Zöld óvoda munkaközösség |
| Anyák napja, Évzárók | minden csoport |
| **szeptember** | Bölcsőde átadó, Autómentes nap | minden csoport |
| Mihály nap | Cinege, pöttyös labda, Teknős- Dönci |
| **október** | Zene világnapja | nagy és középső csoportok |
| Laposa Julcsi gyerekkoncert | minden csoport |
| **november** | Adventi koszorú elkészítése | Napocska és Margaréta csoport pedagógusai |
| **december** | Mikulás ünnepély | minden csoport |
| Karácsonyi ünnep | minden csoport |

Az ünnepélyek egy része csoport szinten zajlott, de többségét közösen szerveztük meg, törekedve arra, hogy minden ünnep élményt jelentsen a gyermekek számára. Az ünnepélyek színesebbé, változatosabbá tették az óvodai élet mindennapjait. Élményközpontúan, gyerek közelien új keretek között szerveztük meg a Mikulás ünnepet is. Járási szintre emeltük Mesemondó versenyünket.

Szívesen részt vettünk a Város ünnepségein, ahol bemutatkoztak óvodásaink és betekintést kaphattak a zalaszentgrótiak a pedagógusok munkájába.

**3. A VEZETÉS FELADATAI**

**3.1. Belső pedagógiai ellenőrzés**

***3.1.1. Óvodavezetői ellenőrzések***

Az intézmény belső pedagógiai ellenőrzésének rendszerét a 2019/20-as belső ellenőrzési terv tartalmazza részletesen, mely havonta meghatározza a felelősöknek az ellenőrzés területeit, valamint azt, hogy melyik vezetőségi tag jogosult az adott ellenőrzésre.

A vezetői ellenőrzések és értékelések a tervezettek szerint megtörténtek.

***3.2. Tanügy-igazgatás***

Adatszolgáltatások a fenntartó felé – határidőre történtek. A felvételi és mulasztási naplók ellenőrzése a 2019. októberi statisztikai jelentés elkészítése előtt az intézményvezető feladata volt.

Az iskolaérettségi vizsgálatok 2019. januárban és a középsősök szűrése 2019. szeptemberben zökkenőmentesen, a szülőkkel és a Zalaszentgróti Szakszolgálat, valamint a Zalaszentgróti EGYMI-vel együttműködve történtek.

A KIR adatszolgáltatás feladatainak határidőre eleget tettünk.

Az új gyermekek beíratása, előjegyzése rendben megtörtént, fel tudtunk venni valamennyi jelentkeztetett gyermeket.

A két bölcsődei csoport 2019. szeptember 1-i kialakításával eleget tudtunk tenni 23 fő bölcsődés korú gyermek ellátására.

**Óvodába jelentkezések**

**2019. május 8-9.**

**Batthyányi út**

|  |  |  |  |
| --- | --- | --- | --- |
|  | gyermekek száma | körzetes gyerekek száma | felvételt nem nyert |
| április 20-május 20. között jelentkezett | 28 | 26 | 0 |
| május 21-aug.31. között jelentkezett | 1 | 1 | 0 |
| szept.1-30. között jelentkezett | 2 | 2 | 0 |

Körzeten kívüli: 2 fő (Vindornyszőlős)

**Ady út**

|  |  |  |  |
| --- | --- | --- | --- |
|  | gyermekek száma | körzetes gyerekek száma | felvételt nem nyert |
| április 20-május 20. között jelentkezett | 17 | 17 | 0 |
| május 21-aug.31. között jelentkezett | 2 | 2 | 0 |
| szept.1-30. között jelentkezett | 0 | 0 | 0 |

Körzeten kívüli: 0 fő

|  |  |  |  |
| --- | --- | --- | --- |
| **Összes** | **gyermekek száma** | **körzetes gyerekek száma** | **felvételt nem nyert** |
| **jelentkezettek száma** | **45** | **43** | **0** |

***3.3. Munkaügy***

A dolgozók 2019. január 1-től aktuális átsorolása időben megtörtént. (soros lépések, garantált bérminimumra való kiegészítés, NOKS munkakörben dolgozók 107%-ra emelése)

A személyi változásokkal érintettek munkaköri leírásának aktualizálása megtörtént.

A munkafegyelemmel és a beosztással kapcsolatos ellenőrzéseket a vezető és helyettese a tervezettek szerint elvégezte. Tapasztalatait megbeszéltük, a szükség szerinti intézkedések megtörténtek.

Az 2019. éves szabadságok tervezése, kiadása rendben folyt.

***3.4. Jogszerű működés***

Egyszemélyi felelősként a jogszerű működési feltételek biztosítása kiemelt feladatom.

Ehhez nyújt segítséget az intézményen belül, szakmai területen az óvodai munkaközösségek, intézményen kívül a Zala Megyei Pedagógiai Oktatási Központ és a Fenntartó is.

***3.5. Gazdálkodás***

A vezetői munkám szerves része a gazdálkodással, költségvetéssel, annak felhasználásával és ellenőrzésével kapcsolatos feladatok ellátása. Ebben segítőm Zalaszentgróti GESZ vezetői és munkatársai. Mindenkor betartjuk a törvényi előírásokat, törekszünk a takarékosságra, és az ésszerű felhasználásra.

***3.5.2. Az intézményi szakmai, gazdálkodási célok és eredmények***

Térségi kapcsolatainkat erősíti a minden évben megrendezésre kerülő Szakmai Napunk, mely 2019-ben a XXIII. jubileumát ünnepelte. Ez alkalomból vendégelőadónk volt Laposa Julcsi zenei mediátor.

Sikeresen szerepeltek óvodásaink 2019 áprilisában a Gyenesdiási Óvoda által meghirdetett Pacsirta dalversenyen is: kiemelt arany és ezüstminősítéssel.

Sikeresen vettek részt óvodásaink a sümegi Kompanik Zsófia Óvoda által rendezett OVI olimpián is, ahol első helyezést a értek el. Így 2020-ra óvodánk szervezi a következő rendezvényt.

**4. GYERMEKVÉDELEM**

A gyermekvédelmi munkát az intézményvezető és a választott gyermekvédelmi felelős látja el. A 2019. szeptembertől a gyerekvédelmi felelősi munkát Erdős Béláné vállalta. Sajnos e poszt betöltése nem jár pótlékkal, sem órakedvezménnyel, de nagyon nagy szükség van munkájára. Gyermekvédelmi felelősünk nyomon követte a változásokat, szükség szerint konzultált a csoportos óvónőkkel, koordinálta a feladatokat. Állandó kapcsolatot tart a Gyermekjóléti Központtal és az újonnan megbízott szociális segítő munkatárssal.

Az óvodába járó gyermekek száma 155 fő, bölcsődei ellátásban részesül 23 fő az 2019.október 1-i statisztika alapján.

Nyilvántartott hátrányos helyzetű gyermekek száma: 5 fő, halmozottan hátrányos helyzetű gyermekek száma: 5 fő.

A 2019.09.01-től ingyenes étkeztetésben részt vevő jogosult a Batthyányi úti székhelyen: 75 fő, Ady úti telephelyen 47 fő, összesen 122 fő. Az ingyenes gyermekétkeztetésre vonatkozó eljárásrendet szabályzatainkba beépítettük, erről a szülőket tájékoztattuk.

A távolmaradás, óvodai hiányzások szabályait pontosítottuk, figyelembe vettük az új jogszabályi módosításokat, szigorításokat. Sajnos ennek betartatásában szükség volt a gyerekvédelmi munkára és a Gyermekjóléti Központtal való együttműködésre. A 2019-es évben nem kellett a Járási Hivatalhoz fordulnunk igazolatlan hiányzások ügyében.

A 2019-es évben végzett gyermekvédelmi munkájáról részletes beszámoló a mellékletben található.

**5. KAPCSOLATOK**

***5.1 Óvoda- család***

Továbbra is kiemelt feladatunk az óvoda-család kapcsolatának még teljesebb, harmonikusabb működtetése. A kommunikációs szint javítása érdekében a 2019-es évben is megszerveztük a szülőkkel közös programjainkat. A szülői értekezletek alkalmával elhívtunk külső előadókat (logopédus, védőnő, gyermekorvos, iskolai pedagógus stb.) Akik rövid előadásukban a szülőket érdeklő témákban nyújtanának információkat és válaszolnának a szülők felmerülő kérdéseire. Továbbra is megtartottuk a jól bevált kapcsolattartási formákat, a fogadóórák alkalmat nyújtottak a szülőknek arra, hogy személyesen megbeszéljék a csoportban dolgozó óvodapedagógusokkal gyermekük fejlődését.

Évente két alkalommal rendeztünk (**szeptember és január** hónapban) szülői értekezletet. Mindkét alkalommal közös szülői értekezlet előzte meg a csoport szülői értekezleteket, az óvodavezető által tartott un. összevont szülői értekezlet, ahol az intézményről, az esetleges változásokról, lehetőségekről, aktuális tudnivalókról kaptak tájékoztatást a szülők.

Hagyománnyá vált az ünnepek előtt évszakokhoz kapcsolódva a szülőkkel közösen szervezett **munkadélutánok** megtartása, melyeket 2019-ben is megrendeztek a csoportok.

Több rendezvényünkön is megjelenhettek a szülők és a gyermekeikkel közösen tevékenykedhettek. (pl.: egészséghét, gyermeknap, kirándulás, nyílt nap, télkergető)

***5.2 Iskolával való együttműködés***

A gyermekek sikeres iskolakezdéséhez továbbra is elengedhetetlennek tartjuk, hogy iskolába csak olyan gyermekek menjenek el tőlünk, akik minden téren iskolaérettnek bizonyulnak. Az óvoda-iskola átmenetének zökkenőmentessé tételének fontos eleme, hogy ezen a téren igazi őszinte párbeszédet alakítsunk ki az iskola vezetésével és a tanító nénikkel, akik 2019-ben is kerek-asztal beszélgetésen mondták el tapasztalataikat, kéréseiket.

Beiskolázás előtt a nagycsoportosok szüleikkel részt vettek az iskola által szervezett nyílt napon.

Örvendetes számunkra, hogy az első osztályosok elosztásánál is kérik az óvodapedagógusok véleményét, segítségét a tanítók és az iskola vezetése.

Az iskolával megfelelő színvonalú kommunikációnk van, ami megkönnyíti a közös munkát.

***5.3 Alapfokú művészeti iskola***

Biztosítottuk 2019-ben is, hogy az alapfokú művészeti iskolák foglalkozásaira a gyermekek részt vehessenek, egyetlen kikötéssel, hogy az óvoda délelőtti oktató-nevelő munkáját ne zavarják.

Az Erkel Ferenc Zeneiskola szervezésében hagyománnyá alakult a nagycsoportosaink részére a Zene Világnapján, október elején a hangversenyteremben tartott zenetanári bemutató.

A Városi Művelődési Központban havi rendszerességgel részt vettünk óvodásainkkal a mozi, mese-, bábelőadásokon.

***5.4 Zalaszentgróti Szakszolgálat***

A szakszolgálat szakemberei végzik a BTMN-es, egyéb rész-képesség zavarral, lemaradással küzdő gyermekek ellátását, prevenciós szűréseket végeznek. Biztosítják az utazó logopédust. Tanácsot adnak a további vizsgálatokhoz. A hatékonyabb fejlesztőmunka megvalósulása érdekében megalakult anyanyelvi-fejlesztő munkaközösség 3 alkalommal hív össze fórumot a Zalaszentgróti Szakszolgálat tagintézmény, Zalaszentgróti EGYMI együttműködésével.

***5.5 Zalaszentgróti EGYMI***

Az EGYMI a Koncz Dezső Óvoda, Általános Iskola, Diákotthon, Különleges Gyermekotthon és Készségfejlesztő Speciális Szakiskola keretein belül kapott helyet. Utazó gyógypedagógusok, szakemberek végzik az SNI-s gyermekek speciális fejlesztését.

Az óvodánk és a Zalaszentgróti EGYMI szakemberei évről évre szorosabb kapcsolatot ápolnak. A sűrűsödő problémák miatt fontos a tapasztalatcsere, jó együttműködés megszervezésére.

***5.6. Pedagógusképző intézmények***

Örvendetes számunkra, hogy az előző évekhez hasonlóan 2019-ben is választotta pedagógus-jelölt óvodánkat szakmai gyakorlatának teljesítésére, 2019-ben 1 fő óvodapedagógus főiskolai hallgatóval kerültünk kapcsolatba.

A középiskolai gyakorlatot, szakmai gyakorlatot is töltenek nálunk a tanulók.

**6. ÖSSZEGZÉS**

A 2019 januárjától decemberig elvégzett munkáról szól a jelen beszámoló.

A 2019. június hónapban a fenntartó önkormányzat meghirdette a lejáró óvodavezetői állást, amelyet sikeresen pályáztam és lebonyolítás után újabb 5 évre nyertem el. Így folytathatom megkezdett mesterprogramomat és az intézmény további vezetését, szervezését. Jó érzéssel töltött el a meghallgatások során dolgozóim támogatása, a képviselők elismerése.

A 2019-ben az építkezés, a bölcsődei intézményegység kialakítása, működésének beindítása zökkenőmentesen zajlott. Az építkezés alatti munkaszervezés, költözés mellett biztosítottuk a nyugodt nyári gyerekfelügyeletet.

Óvodánk helyt állt a tanfelügyeleti ellenőrzéseken, többen vállalták a minősítésen való részvételt, elkötelezettek a pedagógus pálya iránt, munkánkat a reánk bízott gyerekek érdekeit szemünk előtt tartva végezzük.

Úgy érzem, hogy a fenti beszámoló szép eredményeket tartalmaz, melyek reményeim szerint tartósak maradnak. A további fejlődéshez birtokoljuk a motivációt és elhatározást.

Ehhez a további munkánkhoz szeretném kérni a Képviselőtestület támogatását.

A benyújtott beszámoló tartalmát az óvoda nevelőtestülete megismerte, véleményezte és beadásra javasolta.

Zalaszentgrót, 2020. május 13.

Molnár Szilveszterné

intézményvezető

**MELLÉKLETEK:**

1. A környezeti munkaközösség 2019-es beszámolója
2. Az anyanyelvi munkaközösség 2019-es beszámolója
3. A minőségbiztosítási BECS munkaközösség 2019-es beszámolója
4. Gyermekvédelmi felelős 2019-es beszámolója
5. Mesterpedagógus program beszámolója
6. Statisztikai mutatók (2019. október 1.)

***1. sz. melléklet***

**Környezeti munkaközösség éves beszámolója**

2018/2019

**Szeptember:**

A sziklakertek gondozása rendben zajlott.

A Mihály naphoz kapcsolódóan az óvoda udvarában állatsimogató nyitotta meg kapuit. Az állatsimogató minden korosztálynak felejthetetlen élmény nyújtott.

**Január:**

Sikerült egy olyan céggel felvenni a kapcsolatot, akik nemcsak átveszik, de el is szállítják majd az összegyűjtött papírt.

**Február:**

Télkergető ünnepségünket megtréfálta idén is a rossz a idő, de végül március 5-én sikerült megtartanunk. A kazánházban készült idén is a szalmabábu, ami a jövőben is így marad. Az előre elkészített kapu ötlete jónak bizonyult, így a továbbiakban is használni fogjuk. A kapu elkészítésében köszönjük Imre bácsi karbantartónk segítségét.

**Március:**

A papírgyűjtés sikeres volt. Egy hónapig gyűjtöttük a papírt az óvoda mindkét épületében. Összesen 2970 kg papírt gyűjtöttünk össze, amelyből a befolyt összeg 35.640 Ft. Ezt az összeget az óvoda páncélszekrényében helyeztük el.

**Május:**

A Madarak Fák napi közös kirándulás a Veszprémi Állatkertbe jól sikerült. Kegyes volt hozzánk az időjárás. A buszok kényelmesek, a buszsofőrök kedvesek, rugalmasak voltak. Úgy gondoljuk, hogy a jövőben is az idei busztársaságtól kérjünk elsődlegesen árajánlatot.

Külön köszönöm a Környezeti munkaközösség tagjainak: Jungné Nyírő Andreának, Hegedűs Andrásnénak és Tánczosné Szikra Máriának a támogatását, az egész éves munkáját és mindenkinek, aki ötleteivel, munkájával segítette, támogatta rendezvényeinket.

Albertné Faragó Zsanett

Környezeti Munkaközösség vezető

Zalaszentgrót, 2019. 06. 06.

***2. sz. melléklet***

**Beszámoló az Anyanyelvi és fejlesztő munkaközösség**

**2018/2019- es évben végzett munkájáról**

Munkaközösségünk tagjait tekintve ugyanaz az összetétel, mint az előző tanévben. Félévtől kezdve azonban Baracskai Márta Farkasné Baksa Máriával került egy csoportba. Amennyiben lehetőség van rá, változtatnunk kellene a munkaközösségünk összetételén, mivel egyes programok alkalmával problémát okoz, hogy mindkét óvónő hiányozzon egyszerre a csoportból. Ezen kívül Godárné Frekk Györgyi pedig nyugdíjba megy, aki helyett új tagot kell választani.

2018. október 25-én őszi szakmaközi megbeszélést tartottunk a zalaszentgróti Szakszolgálattal az általuk felmért és fejlesztésre járó gyermekekről. Ez alkalommal ez a megbeszélés kibővült azzal, hogy a Zalaszentgróti Szociális, Család- és Gyermekjóléti Központ munkatársai tájékoztatót tartottak a részükről bevezetésre kerülő óvodai szociális munkáról. Óvodánkban Kozmáné Molnár Valentina személyében. Ez az óvodai szociális munka heti 1 óra fogadóóra keretében zajlott. Feladata tájékozódás, preventív tevékenység, szülői értekezleten és óvodai programokon való részvétel. Jelzőrendszeri bejelentés és egyeztetés történik személyével és az óvodánk gyermekvédelmi felelősével, Erdős Bélánéval.

2019. január 9-én került sor a féléves szakmaközi megbeszélésünkre, amelyen a Zalaszentgróti Szakszolgálat szakemberei beszámoltak a fejlesztések eredményeiről, a beiskolázás-iskolaérettség témájával kapcsolatban.

Még az őszi megbeszélésen javaslatként hangzott el, hogy jó lenne, ha ezeken a megbeszéléseken jelen lennének a védőnők is, hisz vannak olyan problémák, amelyeke az ő bevonásukkal megoldhatóbbak lennénk. A féléves megbeszélésünkön aztán már jelen tudott lenni Németh Renáta védőnő, aki ígéretet tett az egészségügyi szempontból lényeges ügyek nyomon követésére.

A Zalaszentgróti Szakszolgálat vezetője felhívta figyelmünket, hogy a Zala Megyei Pedagógiai Szakszolgálat, Szakértői Bizottság Zalaegerszegi szakemberei: Dr. Gárdosné Román Bernadett, Göncz Anna és Ódor Henriette 2019. február 26-án, illetve március 25-én és áprilisban tájékoztató napot tartanak óvodánkban. Ezeken az előadásokon részt vettünk minden csoportból.

Idén is megrendezésre került a házi és a térségi mesemondó versenyünk, amelyeket előzetes megbeszélések, egyeztetés, szervezés előzött meg, például apró ajándékokkal, könyvekkel, emléklapokkal, illetve oklevelekkel készültünk.

A házi mesemondó versenyt 2019. február 14-én tartottuk, melyre zsűri tagnak Lenner Ágnest, Kovács Bélánét és Tánczosné Szikra Máriát kértük fel. Ezúttal is voltak szép számmal jelentkezők (6 középsős és 12 nagycsoportos).

A térségi mesemondó versenyünkre 2019. március 1-én került sor, amelyen, a házi versenyünkön első helyezést elért gyermekek vehettek részt. A mi óvodánkon kívül még négy település fogadta el a felhívásunkat és vettek részt a versenyen: a türjei, a zalacsányi, a zalaszántói és a kehidakustányi óvodából. Zsűri tagoknak erre az alkalomra felkértük a nyugdíjas pedagógust, Hidegné Nagy Ilonát, Soós Ferencné Manyi nénit, nyugdíjas óvó nénit és Makkné Illés Márta logopédusunkat.

Óvodánk gyermekei itt is szép eredményeket értek el, két második és egy harmadik díjazott lett.

Zalaszentgrót, 2019. június 12.

Tóth Attiláné

munkaközösség vezető

***3. sz. melléklet***

***Önértékelési csoport***

***Éves beszámoló***

***2018-19***

A tanév elején a minőségbiztosításhoz kapcsolódó partner elégedettségeket vizsgáltuk.

**Októberben** az ételszállító vállalkozóval tartottunk közös, személyes interjút.

A hatékonyabb kommunikáció érdekében, az óvoda részéről több dolgozó is részt vett az interjún. Sajnos az étkeztetés ügyében évről-évre ugyanazok a problémák jelentkeznek. A legnagyobb baj az ételek minőségével és mennyiségével van.

Sikerült olyan kompromisszumot kötnünk, hogy minden hónap elején közösen átnézzük a következő hónap étlapját és ahol szükséges változtatnak. Ez a megoldás elég jól bevált.

**Novemberben** szintén nagyon fontos partnerünkkel, a tanítónőkkel tartottunk fórumot, ahol az új elsősökről, a kimaradt ovisainkról és fejlődésükről kaptunk visszajelzéseket. Összességében elmondható, hogy a gyerek anyag folyamatos változáson megy át, más jellegű dolgok kötik le őket. Hangosak és figyelmetlenek. Szókincsük és beszédkészségük megfelelő. Feladattudatuk kialakult, könnyen illeszkedtek be az iskolai életbe.

Közös megállapításunk, hogy a szülőknek is nagyon sok felelőssége van ebben, sajnos részükről sincs meg a kellő tisztelet és sokan a gyerekek napi dolgait sem követik figyelemmel.

Továbbra is fenn szeretnénk tartani ezt a jó partneri viszonyt, ezért várjuk mi is a tanító néniket óvodalátogatásra és ők is szeretettel várják a leendő elsősöket.

**December**

Folyamatosan arra törekszünk, hogy a meglévő jó gyakorlatokat összegyűjtsük és megőrizzük.

Ennek részeként a beszoktatással kapcsolatos bevált módszereket, az első szülői értekezletek forgató könyveit gyűjtöttük össze minden csoportból és ezt rendszereztük.

**Január**

Az idei tanév volt az utolsó, amikor a Lurkó iskola előkészítő programot használnunk kellett. Az elmúlt 5 év során megtapasztaltuk a negatív és a pozitív hatásait is. A nevelőtestület az év eleji értekezleten úgy döntött, hogy érdemes folytatni, csak a saját óvodai programunkra átdolgozva.

Ezt a munkát kezdtük meg, átfogva az egész nevelési évet leosztva hetekre és a nevelők csoportjai között.

**Február**

Ebben a hónapban az összegyűjtött beszoktatással kapcsolatos jó gyakorlatokat és szülői értekezletek forgatókönyveit szerkesztettük össze füzetszerűen, segédanyagként.

Minden csoport megkapta belső használatra.

**Március**

Az iskola előkészítő program összeállítása nem kis plusz feladatot rótt a nevelőtestület tagjaira.

A rá bízott feladatot mindenki igyekezett legjobb tudása szerint megoldani.

Ebben a hónapban feladatunk volt ezeknek az áttekintése és összehangolására. A munka nagyságát jellemzi, hogy egy nevelés nélküli munkanapot is szenteltünk ennek a feladatnak.

**Április** 11.-én tartottuk a már hagyományos szakmai napunkat Laposa Julcsi zenei mediátor vezetésével. A rendezvény a már megszokott magas színvonalon zajlott. Ezt bizonyítja a résztvevők magas száma (kb. 50 fő), valamint a kiadott elégedettségmérő kérdőívek összesítése. Ez alapján az előadás színvonala, szervezettsége kiváló volt. A témája és az előadó személye szintén magas pontozást kapott.

**Május**

Áttekintettük az év közben elvégzett feladatokat, eredményeinket és ezek alapján elkészítettem az éves beszámolót.

Zalaszentgrót, 2019. 06. 11.

Husz Ferencné

ÖCS vezető

***4. sz. melléklet***

Gyermekvédelmi felelős beszámolója

a 2018/19 tanév munkájáról

Év eleji statisztika adatai:

* Nagycsaládosok száma: 41
* Hátrányos helyzetű gyermekek száma: 8
* Halmozottan hátrányos helyzetű gyermekek száma: 4
* SNI gyermekek száma: 6
* BTMN gyermekek száma: 8
* Gyermekvédelmi kedvezményben részesülők száma: 15

A nevelési év elején felvettem a kapcsolatot a gyermekjóléti központ munkatársaival és a védőnőkkel.

Óvodánkban, szeptembertől a gyermekjóléti központpontból kaptunk egy szociális segítő szakembert, Kozmáné Molnár Valentina személyében. Aki, heti egy órában intézményünkbe látogatott, és az óvodánkban elforduló /gyermekvédelmi szempontból fontos/ problémák megoldásában, és közvetítésében próbált segítséget nyújtani.

Egy testvérpár esetében történt konzultáció, akik rendszertelenül jártak óvodába, és ez miatt gyakran maradtak le a fejlesztő foglalkozásokról. E testvérpár esetében januárban küldtünk jelzést a Gyermekjóléti Központ felé, mivel az édesanya tartós betegsége miatt gyakran kórházban tartózkodott. Kértük a Gyermekjóléti K. szakembereinek a támogatását és nagyobb odafigyelését a család felé.

Szeptemberben egy védelembe vett gyermek ügyében esetkonferencián vettünk részt a gyermekjóléti Központban.

Évközben folyamatosan érdeklődtem a csoportokban dolgozó óvodapedagógusoktól a BTMN-es, SNI és védelembe vett gyermekek fejlődéséről.

Januárban megtörténtek a nem iskolaérett gyermekek megfelelő helyre történő irányítása.

Az anyanyelvi és fejlesztő munkaközösség szervezésében szakmaközi megbeszélésre került sor, a jelzőrendszer hatékonyabb együttműködéséért.

Februárban az óvodavezetővel részt vettünk a Szociális, Család és Gyermekjóléti Központ éves szakmai tanácskozásán.

A védőnő rendszeresen látogatta az intézményünk csoportjait és folyamatosan ellenőrizte a fejtetvességet, több esetben kellett intézkedni és a szülőket tájékoztatni.

Óvodánkban szeptembertől egy súlyosan látássérült gyermek integrációjára került sor, az ő nevelésének megsegítésére az év folyamán folyamatosan, több esetben került sor szakmai megbeszélésekre az érintett óvodapedagógusok és segítő szakemberek között.

A nevelési év végéhez közeledve egy család gyermekeinek esetében adódtak problémák az igazolatlan hiányzásokkal. Májusban jelzést küldtünk a Gyermekjóléti Központ felé. Az ő esetükben még a beszámoló időpontjában nem történt intézkedés.

Zalaszentgrót, 2019. 06. 10.

Erdős Béláné

Gyermekvédelmi felelős

***5. sz. melléklet***

Bölcsődei csoport éves beszámolója

a 2018-2019-es tanévről

**1. Tárgyi, személyi feltételek**

A „Kis Tulipán” bölcsődei csoport az előírt követelmények megfelelően a Batthyányi úti óvodai egységben lett kialakítva. Két szakképzett kisgyermeknevelő és egy dajka biztosította a zavartalan működést.

A csoportszoba tágas, világos, jól felszerelt. A játékeszközök év közben folyamatosan bővültek a gyerekek igényeinek megfelelően. Legfontosabbnak tartottuk a mozgásfejlesztő és az értelmi képességeket fejlesztő játékok, mesekönyvek beszerzését. Köszönjük az óvodai alapítványnak, szülői munkaközösségnek és a zalaszentgróti vállalkozóknak a segítséget, támogatást.

**2. Beszoktatás tapasztalatai**

Szeptemberben kezdtük a kéthetes fokozatos beszoktatást. Ennek menetét a szülők előre megkapták írásban, átbeszéltük és elfogadták. Tapasztalataink szerint jól bevált, kevesebb volt a sírás. Betegség után némi visszaesés jelentkezett.

A beszoktatási füzetbe naponta feljegyeztük tapasztalatainkat, így nyomon követhető a fokozatosság betartása.

**3. „Saját gondozónői” rendszer működésének tapasztalatai**

- A saját gondozónő már a beszoktatás ideje alatt több időt töltött a gyermekkel, szülővel.

- Ő végezte a gyermekkel kapcsolatos gondozási feladatokat, készítette el a kötelező dokumentációt, tartotta a kapcsolatot a családdal.

- Óvodába lépésig figyelemmel kíséri a gyermek fejlődését, és ha szükségesnek látja, akkor szakember bevonását kérheti.

- Érzelmi biztonságot nyújt a gyermeknek a csoporton belül, ezzel enyhítve a szülőtől való elválást.

**4. A folyamatos napirend**

A kialakítását befolyásolta a csoport összetétele, a személyzet munkarendje, az évszakok. Arra törekedtünk, hogy a gyermek otthoni és a bölcsődei napirendje összhangban legyen. A folyamatos gondozáson belül az egymást követő események (tisztálkodás, étkezés, játékok, levegőzés, alvás) a gyermek biztonságérzetét, jó közérzetét teremtse meg és egyben kiiktassa a felesleges várakozási időt.

**5. Tanulás a bölcsődei nevelés egyes tevékenységeihez kapcsolódóan**

A kisgyermek értelmi, érzelmi és mozgás fejlődését elősegítő tevékenységek: mondóka, vers, mese, ének, mozgás és alkotótevékenységek. Naponta a játékidőben 5-10 perces időtartammal kezdeményeztük ezeket a tevékenységeket. Figyelembe vettük a tervezéskor a gyermekek életkorát, évszakokat, aktuális ünnepeket. Változatos mondóka, mese, ének anyagot választottunk, amelyet az év során sokszor ismételtünk, gyakoroltunk. A torna jellegű mozgásformákat mondókákra, dalokra végeztük. Az alkotótevékenység során megismerkedtek különféle rajzeszközökkel, anyagokkal. Különböző technikákkal egyéni és közös alkotásokat készítettünk, amelyeket a szülők a falitáblán megtekinthettek, év végén hazavihettek összegyűjtve.

**6. Kapcsolatunk az óvodával, családokkal**

Bekapcsolódtunk és részt vettünk az óvodai ünnepekbe: Mikulás, Karácsony, Farsang, Március 15. , Húsvét, Gyermeknap. Az óvodába készülő gyermekekkel meglátogattuk a kezdő ovis csoport helyszínét és megismerkedtünk az óvodapedagógussal, dajkával.

Év elején családlátogatáson jártunk mindenkinél. A szülőknek három szülőértekezletet tartottunk év közben. Két szülőcsoportos beszélgetést és két kézműves délutánt szerveztünk.

Zalaszentgrót, 2019. június 11.

Makkay Márta

bölcsődei szakmai vezető

***6. sz. melléklet***

A 2019. november 6-án, szerdán lezajlott vezetőségi értekezleten került sor az intézményvezető által megvalósított mesterprogram éves beszámolójára. A jelenlétet aláírásukkal igazolták a vezetőség tagjai. Eszerint az alábbiak hangzottak el az intézményvezetőtől:

**Beszámoló a 2018. szeptember-2019-as időszakról**

Intézményvezetői mesterpedagógus pályázatom, mely a Zalaszentgróti Napköziotthonos Óvoda nevelőtestületének szervezetfejlesztése volt, 2017 szeptemberétől kezdtem el megvalósítani. A kitűzött feladataim megjelentek a 2017/2018-as, 2018/19-es éves intézményi munkatervekben is, részfeladatok formájában, nevelőtestületi értekezletek jegyzőkönyvében is.

A mesterprogram megvalósítása szempontjából tervemben nem szerepelt, de „élet írta” feladat volt 2018. októberi **intézményi tanfelügyelet**. Amelynek feltétele volt 2 fő pedagógus önértékelésének elvégzése. Ezért a nevelési évet, az **önértékelés** lebonyolítása miatt már augusztus végén nevelőtestületi nyitó értekezlettel indítottunk. A belső önértékelő csoport sikeresen gördítette a feladatokat. Pozitívként éltem meg, hogy az önfejlesztési tervek elkészítése előtti vezető-pedagógus megbeszélésen pedagógusaim nyitottak voltak a kritikára, megegyezésre tudtunk jutni a fejlesztési területek kidolgozásában. Pedagógusaim önállóan, terv szerint végzik a hospitálásokat, önfejlesztésüket. A két pedagógus önértékelése ugyancsak a szervezetfejlesztést, szervezetépítést szolgálja. A kötelezően elvégzendő feladat hasznosítható oldalát próbáltam vázolni a pedagógusoknak.

Októberben került sor újabb 1 fő óvodapedagógus **minősítésére,** immár 6 fő büszkélkedhet Pedagógus II-es besorolással, további 2 fő (1 fő Pedagógus I. és 1 fő Gyakornok) minősítése zajlott a nevelési év II. felében. Ezen alkalmakkor igyekeztem támogatni munkatársaimat, segíteni a felkészülést és a szakmai bemutatókat. A sikeres minősítések után közzétettem gratulációmat az intézmény nyilvános Facebook oldalán is minden esetben.

Az októberi tanfelügyeleti ellenőrzéshez kapcsolódva sikerült megvalósítani a **partneri elégedettségmérést** mind a fenntartó, mind a nevelőtestület, mind a szülők körében. A tanfelügyelők kiemelkedő területként említették: „Biztonságos intézményi működés. Fenntartóval való hatékony együttműködés. Partneri együttműködés, pozitív intézményi arculat alakítása, fenntartása. Összetartó, együtt munkálkodó nevelőtestület. A feltételrendszer megteremtéséért, az intézményi munkavégzés nyugodt körülményeinek fenntartása a vezető irányításával. Ennek érdekében keresik az új lehetőségeket a csapatépítésre is. Az intézmény pozitívumainak hangsúlyozása az intézmény vezetésében, irányításában, ezzel az intézmény jövőjének támogatása. A tudásmegosztásban való lehetőségek kihasználása, más településekkel, óvodákkal való szakmai kapcsolat felvételével ennek erősítése céljából. Az óvodapedagógusok tevékenységének látogatásában, megbeszélésében való aktív részvétel.”

Úgy gondolom, ez megerősíti eddig elvégzett munkánkat!

A novemberi nevelőtestületi ülésen is megragadtam az alkalmat, hogy a 2018-as évben a **portfólióját feltöltő** pedagógusaimnak (1 fő Pedagógus I. és 1 fő Gyakornok) átnyújtsam a nevére szóló címkével ellátott portfóliós pezsgőt. Sikerkritérium a sikeres feltöltés volt.

A 2018-as **karácsonyi ajándékozást** is sikerült egyedi meglepetést szereznem a saját magam által készített ajándékkal és egy sütemény recepttel. Számomra fontos az érzelmi összekapcsolódás, az emberi kapcsolatok szorosabbra fűzése, bízom az emberi kapcsolatok jótékony energiáiban.

A **szülőkkel való kapcsolatépítésre** használtuk fel intézményünk által kezdett adventi jótékonysági vásárt, melyet minden adventi vasárnapon a városban, a Templom téren gyertyagyújtás alkalmával kezdeményeztünk. Erre lehetőséget kaptunk a fenntartól, és már ezévben is zajlik a szervezése. A szülők, nagyszülők által készített ajándéktárgyak, sütemények nagy sikert arattak a városka lakói között, a bevételből pedig a szülői munkaközösség a gyerekek kirándulását támogatta.

A **névnapok, jeles születésnapok** megünneplése, ha csak jelképes meglepetéssel is jár, mindenki számára fontos. Erre is figyelmet fordítottam az év folyamán. Az ünnepelteket közösen felköszöntöttük, én humoros köszöntő verssel, névre szóló köszöntő kártyával készültem.

**A 2019-es év a tevékenykedés szakasza volt.**

Az év elején munkaerő-állományváltozás történt: **nyugdíjba vonuló** pedagógusunktól búcsúztunk. Sajnos helyettesítését nem sikerült megoldani zökkenőmentesen a munkaerőhiány miatt, a www.kozigallas.hu-n meghirdetett álláspályázatra nem érkezett anyag. Így én segítettem be a margaréta csoportba napi szinten. A vezetői feladatok mellett ez megterhelő volt, de a gyerekek közötti élmények feledtették ezt. Rövid idő alatt közvetlen munkakapcsolatot sikerült kialakítanom a csoportban dolgozókkal.

Januárban terv szerint elkezdtük **az első jógyakorlat** gyűjteményünk összeállítását. A témakörök kijelölésénél figyelembe vettem a pedagógusok kívánságát. Igény mutatkozott arra, hogy összegyűjtsem a csoportos szülői értekezletek forgatókönyvét (mivel egymás értekezletén nem tudunk részt venni!). Minden csoport leírta az ismerkedős, szituációs játékokat, bevált kommunikációs ötleteit, egyéni ötleteket, szülői értekezletek felépítését. Összeszerkesztés, lefűzés után minden csoport kapott a füzetből további használatra. Ezzel is biztosítottam az egymástól való tanulást, a belső tudásmegosztást.

A **másik jógyakorlat** összeállításunk egy saját iskola-előkészítő program volt. Mivel az 5 éve vásárolt Lurkó Program használati ideje lejárt, úgy gondoltuk, kidolgozunk egy, a helyi pedagógiai programunkhoz illeszkedő, általunk megfelelőnek tartott foglalkoztató könyv elkészítését.

A feladatban nagy segítségemre volt a Minőségbiztosítás-ÖCS munkaközösség, akik szervezték az elkészítést. Kialakítottuk a teameket, elosztottuk a feldolgozásra szánt témákat, elkészítési határidőket szabtunk. Ötletbörze keretében választottuk ki programunknak a „Kiskobak ”nevet. Az iskola-előkészítő program végleges összefésülésére 2019. áprilisi nevelés nélküli munkanap keretében került sor, ahol emlékezetesen jó hangulatban folyt a kemény munka, együttműködő munkakapcsolatok alakultak, az egy, értelmesnek tartott cél pozitív munkaélményt jelentett. Az én feladatom az irányítás mellett a végső összeállítás, grafikai szerkesztés volt, ebben segítségemre volt a nyár folyamán egy pedagógus munkatárs és az óvodatitkár. Így 2019. szeptember második hetétől elindítottuk a nagycsoportokban az iskola-előkészítő Kiskobak programot.

A **segítő szakemberekkel való együttműködést** a 2019. január 9-én összehívott szakszolgálat- gyerekjóléti szolgálattal közös konzultációban valósítottam meg. Ennek megszervezésével az anyanyelvi-fejlesztő munkaközösség vezetőjét bíztam meg. Zárt körben, titoktartás mellett lehetőségünk volt a pedagógiai helyzetek, események, eredmények megvitatására, tapasztalatcserére. Erre az alkalomra már sikerült a védőnőket is behívnunk, akik nagy segítségünkre voltak egyes esetek egészségügyi megoldásában, tisztázásában.

E nevelési évben egy pályázathoz kapcsolódva jó kapcsolatot sikerült kiépítenem a Zalaegerszegi Pedagógiai Szakszolgálat Szakértő Bizottsággal, munkatársaik három előadás keretében adták át a tudnivalókat, mi szabadon tájékozódhattunk. A személyes, közvetlen kapcsolat megkönnyíti a napi munkánkat, az SNI-s gyermekek megfelelő ellátását, diagnosztizálását.

Óvodánk alapítványának az Ép testben, ép lélek- gyermekekért Alapítvány hagyományos **jótékonysági bálja** februárban alkalmat adott az intézményen kívüli együttlétre, szórakozásra, kapcsolatépítésre a szülőkkel, partnerekkel. A bál ünnepélyes megnyitása után ünnepi beszédre kértük fel Alapítványunk új elnökét. Volt óvodásaink akrobatikus táncával alapoztuk meg a jóhangulatot. A rendezvényről készült képek megtekinthetőek az intézmény és a Zalaszentgrót Város nyilvános közösségi oldalain, bekerült az Alapítvány Kuratóriumának szánt beszámolóba is. Előző év bevételének produkálása, mint sikerkritérium teljesült, ezt abból is tapasztalhatjuk, hogy a tombola felajánlások száma évről évre emelkedik.

A 2020-as minősítésre való jelentkezésnél motiváló szerepem, feladatom volt. Az érintett pedagógusok jelentkezésének számának maximalizálása sikeres volt.

A 2019-es tavaszát kihasználtuk egy egész óvodát megmozgató **„outdoor” csapatépítésre**. Kirándulást szerveztem a szomszédos Zalacsány Zala Spring Resortba, ahol a golf alapismeretekre tehettünk szert. Feledhetetlen élmény volt ezt a sportolási lehetőséget is megismerni. Mivel az időjárás nem volt kegyes hozzánk, a hegyi gyalogtúrát felcseréltük a zalacsányi Kastélyszálló meglátogatásával, ahol váratlanul érkezve is kedvesen, barátságosan fogadtak bennünket és végignézettek a látnivalókon. A napot egy helyi termelő éttermében, Örvényeshegyen zártuk családias hangulatban. Örömömre szolgált, hogy 2-3 fő kivételével minden dolgozó élt a lehetőséggel, jókedvvel vettek részt ezen a csapatépítő tréningen. A 90%-os sikerkritériumot elértük. Egyetlen negatívum volt, hogy az időjárás kissé kellemetlen volt, de ez jó légkörrel, élményekkel tudtuk megtölteni.

Az óvodai közegen kívüli terepen azért tartom hasznosnak, mert változó a dolgozók viselkedése, kapcsolatot keresnek egymástól távol dolgozók is, kötetlen kommunikáció alakul ki, oldódnak a konfliktusok, hiszen a másikat új oldaláról ismerhetjük meg. A golf pályán szinte minden ügyetlenkedtünk, de ez egyben oldotta is gátlásunkat.

Óvodánk minden évben megrendezi **hagyományos szakmai napját**, amelyre mindig neves előadókat hívunk, részt vesznek rajta a társintézmények képviselői és a környékbeli pedagógusok. Ez évben, 2019-ben április 11-én került megrendezésre. Ez évben a szakmai napunk témájával kapcsolódtunk Népi Hang-színek Laposa Julcsival három alkalomból álló élmény koncertekhez, így meghívott előadónk Laposa Julcsi zenei mediátor volt.

A nevelőtestület hagyományos **évvégi kirándulására** minden alkalommal hívjuk a nyugdíjba vonult kollégáinkat is. Így történt 2019. június 19-én is. Úti cél volt a Lenti kisvasút, Kistolmács, Csömödér, majd Lendvai kilátóba keltünk át. Vidám, nagyon jó hangulatú nap volt, élményekben gazdag. Lehetőségünk volt azokkal a munkatársakkal is kötetlenül beszélgetni, akikkel kevés kapcsolódás volt a hétköznapokban, illetve nyugdíjba vonultak. A vasutazás lehetőséget adott a csevegésre, a kilátóban pedig leküzdve tériszonyunkat gyönyörködtünk a kilátásban.

Évvégéhez közeledve, **pedagógus napra** készülve a kis prospektust készítettem minden dolgozómnak névre szólóan. Ebben megköszöntem az egész éves munkát, motiváló idézettel kedveskedtem. Összeállítottam egy nyári bakancslistát, amely segítheti mindenkinek az cselekvő kikapcsolódást, feltöltődést.

Június hónapban a fenntartó önkormányzat meghirdette az óvodavezetői állást, amelyet sikeresen megpályáztam, lebonyolítás után újabb 5 évre elnyertem. Így folytathatom megkezdett mesterprogramomat. Jó érzéssel töltött el a meghallgatások során dolgozóim támogatása, a képviselők elismerése.

A **nyári időszak** is bővelkedett kihasználásra váró, csoportközi viszonyok fejlesztésének lehetőségeiben, közösségépítő, kapcsolaterősítő tevékenységekben: elkezdődött az Ady utcai óvoda bővítése, bölcsőde kialakítása. Az építkezés csoportok kiköltözésével, csoportösszevonásokkal járt, szükség volt minden cselekvő kézre. Emellett biztosítani kellett a nyári gyermekfelügyelet ellátást. Örömmel láttam, hogy a két épületben dolgozók segítették egymás munkáját, figyelembe vették az óvoda érdekét. Úgy gondolom, hogy újragondolhatták az egymásról kialakított képet, más-más oldaláról ismerhették meg egymást. Hozadékát abban látom, hogy még ma is átjárnak egymáshoz a két épületből, barátságok születtek, új közösségek alakultak.

A 2019-as év júniusával befejeződött a mesterprogramom első 3 éve, amelyre részletes terveket dolgoztam ki. A 2019/20-as nevelési évvel kezdetét veszi az elkészített Iskola-előkészítő jógyakorlatunk hasznosítása, megosztása szélesebb körökben. E nevelési évtől feladatom lesz a kialakított bölcsődei egységben dolgozók kapcsolatrendszerének kialakítása, közösségbe integrálása. A belső tudásmegosztást szeretném kiterjeszteni a nevelő-oktató munkát segítőkre, szeretném megtartani a bevált „outdoor, indoor” csapatépítő tréningek lehetőségét, előmeneteli lehetőséget nyújtani a pedagógus életpálya mentén.

Zalaszentgrót, 2019. november 6. Molnár Szilveszterné

Az elkészült beszámolót meghallgattuk, elfogadtuk:

Husz Ferencné Albertné Faragó Zsanett Tóth Attiláné

Tóthné Bajczik Zsuzsanna

***6. sz. melléklet***

**Statisztikai összesítő**

***(Készült: A 2019. október 1-i állapot szerint)***

**Létszámkimutatás:**

|  |  |  |  |  |  |  |  |
| --- | --- | --- | --- | --- | --- | --- | --- |
| **Batthyány**  **óvoda** | **Statisztikában szerepeltetett létszám** | **Ebből:**  **fiú** | **Ebből:**  **lány** | **SNI** | **Ebből: lány** | **BTMN** | **Ebből: lány** |
| Margaréta csoport (kiscs.) | 20 | 12 | 9 | 0 | 0 | 0 | 0 |
| Cinege csoport (nagy) | 27 | 13 | 14 | 2 | 0 | 3 | 1 |
| Pöttyös labda csoport (nagy-középső) | 24 | 15 | 9 | 0 | 0 | 0 | 0 |
| Szívecske csoport (kis-középső.) | 25 | 12 | 13 | 1 | 0 | 0 | 0 |
| **Összesen:** | **96** | **52** | **45** | **3** | **0** | **3** | **1** |

|  |  |  |  |  |  |  |  |
| --- | --- | --- | --- | --- | --- | --- | --- |
| **Ady**  **óvoda** | **Statisztikában szerepeltetett létszám** | **Ebből:**  **fiú** | **Ebből:**  **lány** | **SNI** | **Ebből: lány** | **BTMN** | **Ebből: lány** |
| Napocska Csoport (kiscs.) | 13 | 10 | 8 | 5 | 1 | 0 | 0 |
| Teknős Dönci csop. (nagy-középső) | 25 | 14 | 14 | 11 | 1 | 0 | 0 |
| Katica csop (középső) | 21 | 12 | 13 | 8 | 1 | 0 | 0 |
| **Összesen:** | **59** | **45** | **35** | **24** | **3** | **0** | **0** |

|  |  |  |  |  |  |  |  |
| --- | --- | --- | --- | --- | --- | --- | --- |
| **Bölcsőde** | **Statisztikában szerepeltetett létszám** | **Ebből:**  **fiú** | **Ebből:**  **lány** | **SNI** | **Ebből: lány** | **BTMN** | **Ebből: lány** |
| Sárga Tulipán | 10 | 7 | 3 | 1 | 1 | 0 | 0 |
| Piros Tulipán | 11 | 7 | 4 | 0 | 0 | 0 | 0 |

|  |  |  |  |  |  |  |  |
| --- | --- | --- | --- | --- | --- | --- | --- |
| **Óvodai összesítő** | **Statisztikában szerepeltetett létszám** | **Ebből:**  **fiú** | **Ebből:**  **lány** | **SNI** | **Ebből: lány** | **BTMN** | **Ebből: lány** |
| Batthyány úti óvoda | **96** | **52** | **44** | **3** | **0** | **3** | **1** |
| Ady úti  óvoda | **59** | **35** | **24** | **3** | **0** | **0** | **0** |
| **Összesen** | **155** | **87** | **68** | **6** | **0** | **3** | **1** |

**A statisztikában szereplő SNI-is gyermekek kimutatása**

***(Készült: A 2019. október 1-i állapot szerint)***

|  |  |  |  |
| --- | --- | --- | --- |
| **Óvodai összesítő** | **Statisztikában szerepeltetett létszám** | **Ebből:**  **fiú** | **Ebből:**  **lány** |
| Batthyány úti óvoda | 3 fő | 3 fő | 0 fő |
| Ady úti óvoda | 3 fő | 3 fő | 0 fő |
| **Összesen** | **6 fő** | **6 fő** | **0 fő** |

**Beiskolázási adatok 2019. szeptember**

|  |  |  |  |
| --- | --- | --- | --- |
| **Óvodai összesítő** | **Tanköteles korú gyermek** | **Általános iskolai tanulmányait megkezdte** | **Óvodában maradt** |
| Batthyány úti óvoda | 26 fő | 20 fő | 6 fő |
| Ady úti óvoda | 21 fő | 19 fő | 2 fő |
| **Összesen** | **47 fő** | **39 fő** | **8 fő** |

**8.3 Vezetői ellenőrzési terv 2019/20.**

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| ***HÓNAP*** | **IX.** | | **X.** | **XI.** | **XII.** | **I.** | **II.** | **III.** | | **IV.** | | **V.** | | **VI.** | | **VII.** | | | **VIII.** |
| ***ellenőrzés területei*** |
| **Pedagógiai, tanügy igazgatási** | | | | | | | | | | | | | | | | | | | |
| Naplók ellenőrzése |  | | V, BV |  |  | V, BV |  | |  | |  | |  | | V, BV | |  |  | |
| Felvételi- és mulasztási naplók ellenőrzése | V, BV | |  |  |  | VH, BV |  | |  | |  | |  | |  | |  | V, BV | |
| Statisztika |  | | FV |  |  |  |  | |  | |  | | V | |  | |  |  | |
| Ünnepek, hagyományok | F | |  |  |  |  |  | |  | |  | |  | |  | |  | F | |
| Tematikus tervek | VH | |  |  | VH |  |  | | VH | |  | |  | |  | |  |  | |
| Fejlesztési tervek |  | | M |  |  | M |  | |  | | M | |  | |  | |  |  | |
| Kirándulás | F | |  |  |  |  |  | |  | |  | |  | |  | |  | F | |
| Szülői értekezlet | VH, BV | | VH, BV |  |  | VH, BV |  | |  | |  | |  | |  | |  |  | |
| **Munkáltatói feladatok** | | | | | | | | | | | | | | | | | | | |
| Munkaidő betartás | FVH | |  |  |  | FVH |  | |  | |  | |  | |  | | FH | FV | |
| Munkavégzés ellenőrzése | FVH | |  |  |  | FVH |  | |  | |  | |  | |  | | FH | FV | |
| **Gazdálkodással kapcsolatos** | | | | | | | | | | | | | | | | | | | |
| Takarékos gazdálkodás | FVH | |  |  | FVH |  |  | |  | |  | | FVH | |  | |  |  | |
| Beszerzések | FH | |  |  | FH |  |  | |  | |  | |  | | FV | | FV |  | |
| Eszköz  nyilvántartás | FVH | |  |  |  |  |  | |  | |  | |  | | FH | |  |  | |
| Leltár |  | |  |  | VH |  |  | |  | |  | |  | | VH | |  |  | |
| Karbantartás | FVH | |  |  |  |  |  | |  | |  | |  | |  | |  |  | |
| Helyettesítés, túlóra | FVH | | FVH | FVH | FVH | FVH | FVH | | FVH | | FVH | | FVH | | FVH | | FH | FV | |
| Szabadságolás | VH, BV | |  |  |  | VH, BV |  | |  | |  | | VH, BV | |  | |  |  | |
| Bélyegző kezelés | V | |  |  |  |  |  | |  | |  | | V | |  | |  |  | |
| **Egyéb** | | | | | | | | | | | | | | | | | | | |
| Munkavédelmi előírások betartása | | FVH |  |  |  |  |  | | FVH | |  | |  | |  | |  |  | |
| Munkavédelmi oktatás | |  | szak |  |  |  |  | |  | |  | |  | |  | |  |  | |
| Dekoráció | | VH, BV |  |  |  |  | VH, BV | |  | |  | |  | |  | |  |  | |

Jelmagyarázat:

Intézményvezető: **V,** Intézményvezető helyettes: **H,** Munkaközösség vezető: **M,** Folyamatos: **F**