**Szám:** 1-7/2020. 5. sz. napirendi pont

**Indokolás**

**Zalaszentgrót Város Önkormányzata Polgármesterének**

**2019. május 28-ra tervezett döntéséhez**

**Tárgy:** Tájékoztató a Termálfürdő megnyitásával kapcsolatban

Zalaszentgrót Város Önkormányzata Képviselő-testülete a 7/2020. (I. 30.) számú határozatában döntött arról, hogy a 100 %-os tulajdonában lévő Szentgrótért Kft-t az Önkormányzat kizárólagos tulajdonában lévő Szent Gróth Termálfürdő és Szabadidőközpont üzemeltetésével 2020. január 1-től 2021. február 28-ig tartó időszakra megbízza.

Zalaszentgrót Város Önkormányzat Képviselő-testülete Gazdasági és Városfejlesztési Bizottságának 2020. január 23-ai, illetve a képviselő-testület 2020. január 30-ai ülésén a bizottsági, illetve képviselő-testületi tagok részéről igényként merült fel, hogy a Szentgrótért Kft. rendszeresen tájékoztassa a képviselő-testületet a fürdő üzemeltetésének állapotáról, valamint a nyitás előtt a Testület tartson egy bejárást a felkészülés során megtett intézkedésekről való tájékozódás érdekében. A fürdő nyitása a koronavírus járvány miatti korlátozó intézkedések következtében a tervezett 2020. május 1-ei nyitáshoz képest két hét csúszással, és csak részlegesen, a nyitásra vonatkozó szigorú szabályok betartása mellett 2020. május 16-án megnyitotta kapuit a fürdővendégek számára. A nyitás előtt pár nappal, 2020. május 12-én a polgármester, az alpolgármester és több képviselő-testületi tag részvételével megtörtént a fürdő nyitás előtti helyszínbejárása, melyen a fürdőt üzemeltető Szentgrótért Kft. ügyvezetője részletesen beszámolt a felkészülés alatt elvégzett munkálatokról, illetve a tervezett fejlesztésekről.

A fentieknek megfelelően elkészült a fürdő nyitásával kapcsolatos tájékoztató beszámoló is, mely az indokolás 1. sz. mellékletét képezi.

**Határozati javaslat:**

Zalaszentgrót Város Önkormányzata Polgármestere – a Kormány 40/2020. (III.11.) Korm. rendeletének 1.§-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésében kapott felhatalmazás alapján, Zalaszentgrót Város Önkormányzata Képviselő-testülete tagjainak írásbeli véleményére figyelemmel – a Szentgrótért Kereskedelmi és Szolgáltató Kft. ügyvezetőjének a Szent Gróth Termálfürdő és Szabadidőközpont nyitásával kapcsolatos tájékoztató beszámolóját az indokolás 1. számú melléklete szerinti formában és tartalommal elfogadja.

A Polgármester felkéri a jegyzőt, hogy a döntésről a határozati kivonat egy példányának megküldésével a társaság ügyvezetőjét értesíteni szíveskedjen.

Határidő: 2020. június 5.

Felelős: Dr. Simon Beáta jegyző

**Zalaszentgrót**, 2020. május 21.

**Baracskai József**

polgármester

A határozati javaslatok a törvényességi előírásnak megfelelnek.

**Dr. Simon Beáta**

jegyző